Under den tyske okkupasjonen av Norge ble Enge involvert i Milorg. Han dannet en gruppe kalt Barlindgjengen, opprinnelig bestående av menn fra Jar i Bærum. I mai 1944 ble gruppen innkalt til sabotasjeopplæring under ledelse av Per Røed; leiren lå i Bærumsmarka. Gruppen ble innlemmet i Distrikt 13s sabotasjegruppe Aks 13000, hvor Enge tjenestegjorde som en av flere lagledere. I den første sabotasjeaksjonen hvor Enge deltok, var Per Røed lagleder. Aksjonen fant sted 31. august 1944 og bestod i å sprenge 3000 liter bensin lagret ved Bygdøy skole. Dette var den aller første aksjonen til Aks 13000.